Ekolɛ obaabi akɛ, ‘Te enɛ baafee tɛŋŋ aba mli lɛ?’ Biblia lɛ hãa wɔleɔ akɛ Nyɔŋmɔ Maŋtsɛyeli lɛ baahã enɛ aba mli, ni Nyɔŋmɔ miisumɔ ni mɛi fɛɛ akase nakai Maŋtsɛyeli lɛ kɛ nɔ ni ebaafee ehã wɔ lɛ he nii.​—Lala 37:11, 29; Yesaia 9:7.\nNyɔŋmɔ miisumɔ ni ahi ahã wɔ.\nTamɔ bɔ ni tsɛ kpakpa shweɔ ni ebii aná shihilɛ kpakpa lɛ, nakai nɔŋŋ wɔ-Tsɛ ni yɔɔ ŋwɛi lɛ hu miisumɔ ni wɔná miishɛɛ kɛya naanɔ. (Yesaia 48:17, 18) Ewo shi akɛ ‘mɛi ni feɔ esuɔmɔnaa nii lɛ baahi shi kɛya naanɔ.’​—1 Yohane 2:17.\nNyɔŋmɔ miisumɔ ni wɔnyiɛ egbɛi lɛ anɔ.\nBiblia lɛ kɛɔ akɛ, wɔ-Bɔlɔ lɛ miisumɔ ni ‘etsɔɔ wɔ egbɛi lɛ ahe nii’ bɔ ni afee ni wɔnyɛ ‘wɔnyiɛ egbɛi lɛ anɔ.’ (Yesaia 2:2, 3) ‘Ehala mɛi komɛi kɛhã egbɛ́i lɛ,’ ni eto amɛhe gbɛjianɔ koni amɛhã ale esuɔmɔnaa nii yɛ shikpɔŋ lɛ nɔ fɛɛ.​—Bɔfoi 15:14.\nNyɔŋmɔ miisumɔ ni wɔfee ekome kɛjá lɛ.\nJamɔ krɔŋŋ ni Yehowa eto shishi lɛ kɛ mligbalamɔ baaa mɛi ateŋ, moŋ lɛ, ehãa mɛi feɔ ekome yɛ anɔkwa suɔmɔ mli. (Yohane 13:35) Ŋmɛnɛ lɛ, namɛi tsɔɔ hii kɛ yei ni yɔɔ he fɛɛ he lɛ bɔ ni afeɔ ekome kɛjáa Nyɔŋmɔ? Wɔmiifɔ̃ bo nine ni okase wolo nɛɛ koni ona hetoo lɛ.\nHã wɔkɛ bo akase Biblia lɛ. Ani Yehowa Odasefoi kɛ bo ebɔi Biblia lɛ kasemɔ? Kɛ́ akɛ bo ejeko Biblia lɛ kasemɔ shishi lɛ, ani obaasumɔ ni akɛ bo akase? Aheee shika. Nikasemɔ nɛɛ baaye abua bo ni obɛŋkɛ Nyɔŋmɔ kpaakpa.\nBi ni ahã bo wɔwoji lɛ eko ni owooo he nyɔmɔ. Obaanyɛ oya wɔ-Maŋtsɛyeli Asai lɛ eko fɛɛ eko nɔ loo obi Yehowa Odasefonyo ko ni ehã bo wɔwoji lɛ eko yɛ wiemɔ ko ni kɛ́ okase Biblia lɛ yɛ mli lɛ obaanu shishi jogbaŋŋ lɛ mli.\nObaanyɛ okase wɔhe nii yɛ Intanɛt lɛ nɔ. Yaa Yehowa Odasefoi lɛ awɛbsaiti lɛ nɔ yɛ www.jw.org/gaa. Obaanyɛ okane Biblia lɛ yɛ wɔwɛbsaiti lɛ nɔ, ni obaanyɛ okane loo oprinti wɔwoji lɛ pii hu yɛ wiemɔi ni fa fe 900 amli.\nKɛmaje Mɔ Ko Kɛmaje Mɔ Ko Mɛni Ji Nyɔŋmɔ Suɔmɔnaa Nii?